Spánarfarar rólegir þrátt fyrir sprengjutilræði
Ekki virðist sem sprengjutilræði og sprengjufundur á Spáni að undanförnu hafi valdið skelfingu meðal Íslendinga sem þar eru staddir og virðast þeir ekki láta fréttir af þessum atburðum aftra sér frá því að fara til Spánar.
Á föstudag sprakk sprengja við skyndibitastað í miðbæ Torrevieja án þess að nokkur slasaðist þó. Tveir Íslendingar í fríi urðu vitni að sprengingunni og olli hún mikilli eyðileggingu. Í strandbænum Santa Pola skammt austur af Torrevieja, þar sem talsvert er um Íslendinga, sprakk sprengja um verslunarmannahelgina með þeim afleiðingum að tveir létust og 40 særðust. Á mánudag fannst síðan sprengja í Santa Pola, grafin í sandi nálægt næturklúbbi á Costa Blanca. Lögreglan fann sprengjuna í bakpoka eftir ábendingu í símtali og var hún gerð óvirk.
Jóna Gylfadóttir, starfsmaður Félags húseigenda á Spáni, sem búsett er í Guardamar um 15 km fyrir norðan Torrevieja, segir þessa atburði vissulega hafa verið óhugnanlega og Íslendingarnir tali um atburðina með óhug í brjósti. "En þetta er ekkert sem stoppar fólk á leiðinni í sumarfríið," segir hún. "Í kvöld eru t.d. að koma hátt í 200 manns."
Baldvin Smári Matthíasson, starfsmaður FHS, sem hefur talsverð samskipti við Íslendinga á þessum slóðum, tekur í sama streng og segir atburðina ekki raska ró fólks að miklu leyti. "Þetta er einangrað tilfelli með Santa Pola og sprengjan í Torrevieja var kynnt, þannig að það tókst að rýma svæðið og enginn slasaðist. Þessu fylgir vissulega óhugnaður en hefur þó ekki þannig áhrif að fólk þori ekki út á kvöldin eða fljúgi heim," segir Baldvin Smári.
Ekki virðist sem sprengjutilræði og sprengjufundur á Spáni að undanförnu hafi valdið skelfingu meðal Íslendinga sem þar eru staddir.
Jóna Gylfadóttir, starfsmaður Félags húseigenda á Spáni, segir þessa atburði vissulega hafa verið óhugnanlega.
Íslendingarnir tali um atburðina með óhug í brjósti.
"En þetta er ekkert sem stoppar fólk á leiðinni í sumarfríið," segir hún.
Baldvin Smári Matthíasson sem hefur talsverð samskipti við Íslendinga á þessum slóðum tekur í sama streng og segir atburðina ekki raska ró fólks að miklu leyti.